Gesin wil nie terug na plaas ná Bonnievale-aanvalDie Wessels-gesin. Van links is Liezel (51), Annelie (23), Jana (19) en Tool (53). Foto: verskaf Dis die plaas waar sy en haar suster grootgeword het. Maar nou, ná die moord op haar pa en haar ma wat met ernstige beserings in ŉ hospitaalbed lê, dink Annelie Wessels (23) nie dat hulle sommer weer daarheen sal terugkeer nie. Annelie se ouers, Tool (53) en Liezel Wessels (51), is Maandagaand op hulle plaas, Kapteinsdrift, naby Bonnievale in die Wes-Kaap oorval. Liezel het pas teruggekeer van ŉ atletiekoefening en Tool het werkers op die dorp gaan aflaai. Die aanvallers het hulle vermoedelik op die plaas ingewag. Die egpaar en hulle dogters, Annelie en haar suster, Jana (19), boer al sedert 2000 op die plaas, hoofsaaklik met druiwe, appelkose en perskes. “Mamma wil nie hê (ons moet teruggaan) nie. Sy sê die huis lyk verskriklik. Hulle het verskriklik gemors. Daar is baie bloed. “Ek gaan beslis nie in die nabye toekoms teruggaan nie,” het Annelie gesê. Maroela Media het vroeër berig die Wessels-egpaar is kort ná 18:00 gisteraand op hulle plaas aangeval, vermoedelik deur vier mans met klapmusse. Die huis is geplunder en die aanvallers het onder meer met vuurwapens en kontant gevlug. Annelie het gesê geen van die voertuie, wat buite die huis gestaan het, is gesteel nie. Liezel is met ŉ skerp voorwerp in die bors gesteek. Die aanvallers het haar ook met kookwater op die rug gebrand. “Mamma was bewusteloos. Sy het eers so 22:00 bygekom, in ŉ voertuig geklim en by die bure gaan hulp kry. Sy was nooit heeltemal by nie en het kort-kort haar bewussyn verloor,” het Annelie gesê. “My ma is ŉ ongelooflike sterk vrou.” Liezel word steeds in ŉ hospitaal op Worcester behandel. Volgens Annelie is hulle nog onseker oor die volle omvang van haar beserings. “Ek weet daar is baie brandwonde, sy is gebrand met kookwater, sy het ŉ steekwond in haar linkerbors en haar long het bietjie platgeval.” Tool se liggaam is gisteraand ná ŉ soektog ŉ ent weg van die plaashuis, op ŉ verlate deel van die plaas, gevind. Tool Wessels (53) en sy dogters Jana (links, 19) en Annelie (23). Foto: verskaf “Hy was altyd reg vir ŉ grappie en ŉ storie. Hy wou altyd gesels, stories vertel, dans en sing. Almal op die dorp het hom geken. Hy was altyd êrens in ŉ raad. Hy was órals betrokke,” het Annelie oor haar pa vertel. Annelie en Jana, albei studente aan die Universiteit Stellenbosch, gaan intussen tuis by ŉ skoolvriendin van hulle ma op Worcester. Annelie het gesê hulle word ongelooflik ondersteun deur veral die Bonnievale-gemeenskap en dié van Citrusdal, waar haar ouers vroeër gewoon het. Geen begrafnisreëlings vir Tool is al getref nie. “My ma moet eers beter word, sodat ons my pa kan begrawe.”